SMERNICA KOMISIE 2007/40/ES
z 28. júna 2007,
ktorou sa mení a dopĺňa smernica 2001/32/ES o uznaní chránených zón vystavených osobitným zdravotným rizikám rastlín v Spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 2 ods. 1 písm. h) prvý pododsek,
so zreteľom na požiadavky Českej republiky, Dánska, Francúzska a Talianska,
po porade s príslušnými členskými štátmi,
keďže:
(1)
Určité členské štáty alebo určité oblasti v členských štátoch boli smernicou Komisie 2001/32/ES (2) uznané za chránené zóny v súvislosti s určitými škodlivými organizmami.
(2)
Dánsko bolo uznané za chránenú zónu v súvislosti s Cryphonectria parasitica (Murrill) Barr. Na základe výsledkov príslušných prieskumov, ktoré sa vykonali v Dánsku, Dánsko predložilo informácie, z ktorých vyplýva, že primeraná rastlinnolekárska ochrana Dánska pred Cryphonectria parasitica (Murrill) Barr si nevyžaduje zachovanie štatútu Dánska ako chránenej zóny voči tomuto organizmu, a požiadalo, aby sa mu tento štatút chránenej zóny voči Cryphonectria parasitica (Murrill) Barr odobral. Preto by sa Dánsko už nemalo uznávať za chránenú zónu v súvislosti s uvedeným škodlivým organizmom.
(3)
Na základe informácií predložených Českou republikou, Francúzskom a Talianskom by sa mali Česká republika, regióny Champagne-Ardenne, Lorraine a Alsace vo Francúzsku a región Basilicata v Taliansku uznať za chránené zóny v súvislosti s Grapevine Flavescence dorée MLO (žltnutie viniča), keďže tento patogén v uvedených oblastiach nie je prítomný.
(4)
Smernica 2001/32/ES by sa mala preto zodpovedajúcim spôsobom zmeniť a doplniť.
(5)
Opatrenia stanovené v tejto smernici sú v súlade so stanoviskom Stáleho výboru pre zdravie rastlín,
PRIJALA TÚTO SMERNICU:
Článok 1
Príloha k smernici 2001/32/ES sa mení a dopĺňa takto:
1.
v písmene c) bode 1 sa vypúšťa „Dánsko“;
2.
v písmene d) sa dopĺňa tento bod 4:
„4.
Grapevine flavescence dorée MLO
Česká republika (do 31. marca 2009), regióny Champagne-Ardenne, Lorraine a Alsace vo Francúzsku (do 31. marca 2009), región Basilicata v Taliansku (do 31. marca 2009)“
Článok 2
Členské štáty najneskôr do 31. októbra 2007 prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou. Členské štáty bezodkladne oznámia Komisii znenie týchto ustanovení a tabuľku zhody medzi týmito ustanoveniami a touto smernicou.
Tieto ustanovenia uplatňujú od 1. novembra 2007.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 28. júna 2007